D-dag vir Poppie-saak – Orania.Biz
Kobus en Louisa Koekemoer tydens ‘n vorige hofverskyning. Foto: Mariné Lourens
Kobus (43) en Louisa (45) Koekemoer, wat albei teregstaan vir die moord op die driejarige Poppie van der Merwe, sal Dinsdag weer in die Brits-landdroshof verskyn.
Die hof het tydens die egpaar se vorige verskyning gehoor dat die akte van beskuldiging nog nie gereed is nie en die saak is na vandag uitgestel. Adrian Nel, Louisa se regverteenwoordiger, het in Februarie aan Maroela Media gesê as die akte van beskuldiging nie teen vandag afgehandel is nie, sal hy ŉ aansoek indien dat die saak van die hofrol geskrap word.
Indien die akte van beskuldiging wel vandag gereed is, sal daar na verwagting op ŉ datum besluit word wanneer die verhoor in die hooggeregshof in Pretoria sal begin.
Nell het Dinsdagoggend aan Maroela Media gesê daar is ‘n moontlikheid dat nog aanklagte teen die egpaar aanhangig gemaak kan word wat glo verband hou met die tyd toe hulle in Orania gewoon het.
Maroela Media het in Oktober verlede jaar eerste berig oor Poppie se tragiese dood, wat skokgolwe deur die land gestuur het. Poppie is die aand van 25 Oktober na ŉ hospitaal in Brits gehaas, nadat Kobus, haar stiefpa, haar vermoedelik aangerand het. Poppie is met haar aankoms by die hospitaal dood verklaar. Kobus is kort hierna in hegtenis geneem.
Volgens die staatspatoloog se verslag, wat tydens Kobus se borgtogaansoek aan die hof voorgehou is, was die hoofoorsaak van Poppie se dood ŉ harde hou teen haar kop. Die patoloog het verder bevind Poppie het ronde kneusplekke aan albei hande, voorarms en voete gehad en albei oorskulpe was gekneus, “wat dui op oormatige aanranding van die kind”. Die patoloog het ook aangedui daar was bloed aan die onderkant van Poppie se skedel en bloeding aan die linkerkant van haar brein.
Louisa is op 15 Desember omstreeks 15:00 by haar huis in Mamogaleskraal in hegtenis geneem, ook in verband met Poppie se moord. Kobus én Louisa is borgtog geweier en is sedert hul inhegtenisneming in aanhouding.